CELEX: C2005/193/51
Language: et
Date: 2005-08-06 00:00:00
Title: Kohtuasi T-196/05: Jean-François Vivier' 9. mai 2005. aasta hagi Euroopa Ühenduste Komisjoni vastu

6.8.2005   
            
            
               ET
            
            
               Euroopa Liidu Teataja
            
            
               C 193/31
            
         Jean-François Vivier' 9. mai 2005. aasta hagi Euroopa Ühenduste Komisjoni vastu
   (Kohtuasi T-196/05)
   (2005/C 193/51)
   Kohtumenetluse keel: prantsuse
   Jean-François Vivier, elukoht Le Petten (Madalmaad), esitas 9. mail 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Sébastien Orlandi, Albert Coolen ja Etienne Marchal, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               1.
            
            
               tühistada komisjoni otsus, millega määrati hageja palgaastmele A*6;
            
         
               2.
            
            
               mõista kohtukulud välja kostjalt.
            
         Õiguslikud alused ja peamised argumendid
   Komisjon võttis hageja ajutise ametnikuna tööle ametikohale, mille vastutusaste oli konkursiteadaandes määratud palgaastmetele A7 kuni A4, mis vastavalt uuele süsteemile on samaväärsed palgaastmetega A*8 kuni A*12. Tööle võtmisel otsustati tema palgaastmeks määrata siiski A*6.
   Hageja palub ülalnimetatud otsus tühistada, väites, et see on vastuolus muude teenistujate teenistustingimuste artikliga 9, kuna hageja võeti tööle madalamale palgaastmele kui tema ametikoha vastutusaste ette näeb. Lisaks toob hageja välja, et personalieeskirjade XIII lisa artikkel 12, millele komisjon palgaastme määramise otsuses tugines, ei ole tema juhtumi puhul kohaldatav, kuna ta asus teenistusse pärast 30. aprilli 2004.